Alfa Romeo 164

Η Alfa Romeo 164 ήταν ένα μεσαίο πολυτελές σεντάν αυτοκίνητο της κατηγορίας Ε, που κατασκευάστηκε από την ιταλική αυτοκινητοβιομηχανία Alfa Romeo, από τον Σεπτέμβριο του 1987 έως τον Ιούνιο του 1997. Ήταν σχεδιασμένο από τον Enrico Fumia του οίκου Πινινφαρίνα, προκαλώντας αίσθηση με το σφηνοειδές και αεροδυναμικό σχήμα του (με συντελεστή Cd μόλις 0,30) όταν εισήχθη επίσημα.

Αντικατέστησε την πισωκίνητη Alfa Romeo 90 στον ρόλο της ναυαρχίδας της Alfa και εισήγαγε την μετάδοση της κίνησης στους μπροστινούς τροχούς αντί στους πίσω, για πρώτη φορά στην ιστορία της φίρμας, αν και ειδικότερα η κορυφαία έκδοση 3.0 λίτρων V6 24-βάλβιδη προσφερόταν και ως 4-κίνητη από το 1993. Αντικαταστάθηκε από την Alfa Romeo 166, που μπήκε στη μαζική παραγωγή στις 31 Οκτωβρίου 1998.

Συγγενικά μοντέλα 

Η Alfa Romeo 164 κατασκευαζόταν σε συνεργασία με τις FIAT, Lancia και SAAB, των οποίων τα αντίστοιχα μοντέλα, με κοινά σασί και συγγενικό τεχνολογικό υπόβαθρο, ονομάζονταν Croma, Thema και 9000. Ωστόσο, η αισθητική των 4 μοντέλων ήταν εντελώς διαφορετική σε βαθμό που ο εξωτερικός παρατηρητής να μην μπορεί να αντιληφθεί τη συγγένεια. Την μεγαλύτερη όμως αίσθηση στο ντιζάιν, προκάλεσε εμφανώς η 164 και μάλιστα κέρδισε το βραβείο του «Ομορφότερου Αυτοκινήτου της Χρονιάς» για το 1988, ένας θεσμός που ξεκίνησε το 1987, και η 164 ήταν το δεύτερο χρονολογικώς μοντέλο που κέρδισε αυτό τον τίτλο, μετά τη BMW Σειρά 7 E32 έναν χρόνο νωρίτερα.

Κινητήρες - Τεχνικά χαρακτηριστικά 

Αρχικά, η 164 ήταν διαθέσιμη με τον παλαιό βενζινοκινητήρα της Alfa Romeo κυβισμού 1.962 cm³ έχοντας διαμορφωμένη κεφαλή με διπλή ανάφλεξη, η οποία ονομαζόταν από την Alfa Romeo «Twin Spark», σύστημα ψεκασμού Motronic της Bosch και μεταβλητό σύστημα χρονισμού, με το βετεράνο φημισμένο Busso βενζινοκινητήρα 3.0 λίτρων V6 12V, καθώς και με έναν 4-κύλινδρο υπερτροφοδοτούμενο ντίζελ (turbodiesel) 2.5 λίτρων από τη VM Motori. Το 1988, προστέθηκε ο γνωστός πολυνίκης κινητήρας 2.0 Turbo ie 8V (1.995 cm³), με το overboost από την Lancia, που τοποθετήθηκε επίσης στα Lancia Thema Turbo ie 8V και άλλα μοντέλα. Στα τέλη του 1992, ο κινητήρας 3.0 λίτρων V6 απέκτησε 12 επιπλέον βαλβίδες και έγινε 24-βάλβιδος. Επίσης, 1 έτος μετά, εισήχθη μια έκδοση του 3.0 V6 με σύστημα τετρακίνησης, η Alfa Romeo 164 Q4, με ένα νέο 6-τάχυτο μηχανικό κιβώτιο, στάνταρ δερμάτινο σαλόνι και πολύ εκτενή έξτρα εξοπλισμό.

Παραγωγή 

Η παραγωγή της 164 έληξε στις 27 Ιουνίου 1997, αφού είχαν κατασκευαστεί 273.857 αντίτυπα, με την επιμέρους παραγωγή να κατανέμεται ως εξής:

 2.0 και 2.0 Σούπερ: 158.057 αντίτυπα
 3.0 V6, 3.0 V6 και 3.0 Σούπερ 4x4: 69.748 αντίτυπα
 2.5 Turbodiesel και 2.5 Σούπερ Turbodiesel: 45.602 αντίτυπα

Αντικαταστάθηκε από την Alfa Romeo 166 στα τέλη του 1998.

Βιβλιογραφία 
 Emilio Brambilla, Top Car: Alfa Romeo «164 Pro Car» da 600 CV - Sotto il vestito molto, in Quattroruote, nº 397, novembre 1988, pp. 98-105.
 Quattroruote, novembre 1993, versione Q4.
 Sergio Massaro, «Alfa Romeo: cuore sportivo: la storia, lo sport, le granturismo», Firenze, Giunti, 2006, p. 306.

Εξωτερικοί σύνδεσμοι 

 Ιστορία της Alfa Romeo 164

Μοντέλα Alfa Romeo
Αυτοκίνητα πολυτελείας